Lepakkolinna

Lepakkolinna on suomalainen MTV:n tuottama vuonna 1980 valmistunut kauhua, komediaa ja musiikkia sisältävä televisioelokuva. Elokuvan ohjasivat Vesa Nuotio ja Ismo Sajakorpi, joka myös vastasi käsikirjoituksesta. Pääosia elokuvassa näyttelevät viihderyhmän Kivikasvojen jäsenet Georg Dolivo, Ilkka Hemming, Ismo Sajakorpi ja Matti Siitonen. Draculan palvelija Frankensteinia näytteli koripalloilija Martti Liimo. Televisioelokuva on osa Kivikasvot Show -ohjelmakokonaisuutta. Elokuvassa sisältää perinteisten kohtauksien lisäksi useita musiikkiesityksiä.
Elokuvan esitykset ja vastaanotto.
Televisioelokuva ensiesitys televisiossa oli MTV:llä 29. maaliskuuta 1980. Elokuva esitettiin uusintana MTV:llä 13. maaliskuuta 1982. Toinen uusinta oli MTV3-kanavalla 23. lokakuuta 1999 "MTV-Viihteen parhaimmat palat" -teemaviikonlopun aikana. Elokuva on myös julkaistu viihderyhmä Kivikasvojen vuonna 2005 julkaistussa DVD-kokoelmassa "Kivikausi I–II", jonka julkaisijana toimi Pan Vision. 
Lepakkolinnan sisäkohtaukset kuvattiin MTV:n studiolla, joihin lavastuksen oli tehnyt Reino Helkesalo. Sajakorven kertoman mukaan osa ulkokohtauksista kuvattiin 15 asteen pakkasessa.
Elokuva kohahdutti ja pelästytti ensiesityksen aikaan sen ajan nuorempia television katsojia. Ismo Sajakorven kertoman mukaan Georg Dolivon esittämä Kreivi Dracula oli lapsille ”liian pelottava”. Dolivo on itse kertonut muun muassa tapahtuman, kun hän melko pian elokuvan ensiesityksen jälkeen oli tullut ruokakaupasta, ja kohtasi kadulla kaksi nuorta poikaa, jotka olivat tuijottaneet Dolivoa, jonka seurauksena he kauhistuivat ja juoksivat kirkuen karkuun. Dolivon esittämää Draculaa on verrattu näyttelijä Christopher Leen esittämään Dracula-hahmoon.
Juoni.
Uudenvuodenaattona 1864 Transilvaniassa vietetään uudenvuodenjuhlaa paikallisen kylän majatalossa. Juhlijoiden joukossa on myös itävaltalaiset kapellimestari Franz Emmerich Strauss ja laulajatar Sylva Dietrich sekä sveitsiläinen Geneven kirkon pappi Isä Buffo ja ranskalainen tiedemies Pierre Pasteau (viittaus Louis Pasteuriin). Kreivi Dracula on kutsunut konsertoimaan Straussin ja Dietrichin linnaansa. Buffo ja Pasteau on taas kutsuttu paikalle tiedeseuran toimesta tutkimaan transilvanialaista vampyyrimyyttiä. 
Vuoden vaihtuessa vuoteen 1865, samana yönä kyläläiset saavat tiedon, että vampyyri on purrut erästä naista. Selviää, että linnassa asuva Kreivi Dracula, joka on pyytänyt Straussia ja Dietrichia konsertoimaan, on todellisuudessa vampyyri. He lähtevät matkaan Buffon, Pasteaun ja kamarineidon kanssa kohti Lepakkolinnaa. Paikalle saavuttuaan he tapaavat linnan isännän, Kreivi Draculan ja hänen hovimestarinsa Frankesteinin. Ryhmä jää linnaan asustamaan siihen asti, kunnes mahdollinen konsertti järjestetään.
Kreivi Dracula alkaa vähitellen vainota vieraita, joista osa joutuu hänen uhreikseen purtuaan heitä. Strauss selvittää, että vampyyrin saa tapettua lyömällä puuseipään sydämeen. Kreivin nukkuessa hautaholvissaan, Strauss lyö puuseipään. Samaan aikaan Pasteau saa valmiiksi valkosipulia sisältävän seerumin. 
Straussin saapuessa hautaholviin, hän on lyömässä puuseivästä Dietrichin sydämeen, kunnes Pasteau saapuu paikalle ja kertoo saaneensa kehittämänsä seerumin valmiiksi, jolla hän pystyy pelastamaan vampyyrin puremaan joutuneet uhrit. Uhreiksi joutuneet ryhmäläiset heräävät henkiin, kunnes Kreivi Dracula saapuu hautaholviin, jolloin selviää että arkussa ollut Dracula, johon Strauss iski puuseipään, olikin vahakuva. Paikalle saapuu juopunut Frakenstein. Dracula vaatii häntä viemään ryhmäläiset vankilaan odottamaan kuolemaansa. Strauss saa suostuteltua Frakensteinin olla tottelematta Draculaa. Lopulta Dracula ja Frankenstein aloittavat kaksinkamppailun, jonka yhteydessä Pasteau iskee seerumipiikin Draculan kylkeen. Tämän seurauksena Dracula liikkuu peruuttaen arkkuunsa ja kuolee. 
Elokuvan lopussa Strauss kertoo tarinan mitä hänelle ja muille ryhmäläisille tapahtui.